คลังจี้สรรพากรบี้ภาษีแม้ว
ภาษีหุ้นชิน 1.2 หมื่นล้านบาท ปิดไม่ลง คลังงัดข้อสรรพากร ต้องเก็บภาษีหุ้นทักษิณเจ้าของหุ้นตัวจริง
15 ส.ค. 2554

ภาษีหุ้นชิน 1.2 หมื่นล้านบาท ปิดไม่ลง คลังงัดข้อสรรพากร ต้องเก็บภาษีหุ้นทักษิณเจ้าของหุ้นตัวจริง
น.ส.สุภา ปิยะจิตติ รองปลัดกระทรวงการคลัง กล่าวว่า ที่ผ่านมาได้ลงนามในหนังสือกระทรวงการคลังเห็นชอบตามที่กรมสรรพากรเสนอไม่อุทธรณ์การเรียกเก็บภาษีหุ้นจากนายพานทองแท้ ชินวัตร และ น.ส.พินทองทา ชินวัตร จำนวน 1.2 หมื่นล้านบาท เพราะศาลเห็นว่า พ.ต.ท.ทักษิณ ชินวัตร อดีตนายกฯ เป็นเจ้าของหุ้นตัวจริงไม่ใช่ลูก




อย่างไรก็ตาม ในหนังสือของกระทรวงการคลังระบุให้กรมสรรพากรไปประเมินเรียกเก็บภาษีจาก พ.ต.ท.ทักษิณ ซึ่งควรดำเนินการให้ถึงที่สิ้นสุด โดยให้ศาลภาษีเป็นผู้ชี้ขาด กรมสรรพากรไม่ควรรีบออกมาสรุปว่า อดีตนายกฯ ไม่ต้องเสียภาษีเพราะขายหุ้นชินคอร์ปให้กับกองทุนเทมาเซกในตลาดหลักทรัพย์ทำให้ไม่ต้องเสียภาษี
น.ส.สุภา กล่าวว่า ที่ผ่านมากรมสรรพากรประเมินภาษีจากนายพานทองแท้ และ น.ส.พินทองทาได้ซื้อหุ้นชินคอร์ปนอกตลาดหลักทรัพย์ในราคาถูกทำให้มีกำไรจึงต้องเสียภาษี
ดังนั้น เมื่อศาลฎีการะบุว่า การดำเนินการของทั้งสองคนเป็นผู้ถือหุ้นบริษัท ชินคอร์ป แทนเจ้าของหุ้นตัวจริง คือ พ.ต.ท.ทักษิณ ก็เท่ากับว่า พ.ต.ท.ทักษิณ ได้ซื้อหุ้นชินคอร์ปจากบริษัท แอมเพิล ริช มีภาระต้องเสียภาษีเหมือนที่ลูกทั้งสองเคยถูกกรมสรรพากรประเมินต้องเสีย 1.2 หมื่นล้านบาทเช่นกัน